**De Sünn**

**Wöörlist**

De Sünn

de Eer

de Maand, de Maanden

de Steern, de Steerns

warm, hitt, geel, bleek

schient, lacht, verstickt sik

De Sünn is en ganz normalen Steern un dorbi nich de Hellste oder de Gröttste. De Sünn is en unbannig groten Ball ut Gas. Se besteiht ut 74% Waterstoff, de Rest is Helium. Dat is dat Gas, wat en Luftballon in de Luft stiegen lett.

Binnen in de Sünn is dat asig hitt, 15 Millionen Grad. Man ok buten op de Sünn is dat jümmers noch düchtig warm: 5500 Grad sünd dat op de Photosphäre.

De Sünn is teemlich wiet weg vun uns. Dat Licht bruukt acht Minuten, bet dat hier ankamen deit. In dit Licht sünd ok de UV-Strahlen mit binnen. De sorgt dorför, dat uns Huut bruun warrt.

De Sünn steiht nich blots op de Steed. In 25 Daag dreiht se sik eenmal üm sik sülvst.

**De Stünn för dat Leven op de Eer**

Wenn de Sünn nich weer, geev dat keen Leven op de Eer. Dör de Sünn is dat op de Eer so warm, dat dor Minschen leven köönt. Dat gellt nicht blots för de Minschen, man ok för de Deerter un Planten. Blangen de Warms bruukt wi dat Licht vun de Sünnenstrahlen.

De Planten köönt ut de Sünnenstrahlen Suerstoff ruthalen. Un allens, wat op de Eer leevt, bruukt dissen Suerstoff.

**Is de Sünn de Energie för de Tokunft?**

Energie is sowat as en Kraft, de wat in Gang setten kann. Jüst dat bedüdt ok dat greeksche Woort. In en Batterie sitt de Energie binnen, mit de wi en Maschien andrieven köönt. Un Energie kann vun een Oort Kraft in en anner ümwannelt warrn. Ut de elektrische Energie vun en Batterie kann in en Luutspreker Schallenergie warrn, dat ut den Luutspreker en Stimm oder Musik tohören is.

De Sünn köönt wi bruken, dat een dor warm Water ut maken kann. Dat kole Water löppt dör platte Kollektoren oder Röhren un warrt vun de Sünn opwarmt. In en Tank warrt dat warme Water sammelt un is denn för de Dusche oder de Warms in de Heizkörper to bruken.

Op dat Dack vun Hüüs köönt ok Solarzellen opstellt warrn, de sammelt de Energie vun de Sünn in un wannelt dat in Strom üm.

Ok Autos föhrt nu mehr un mehr mit Solarenergie. De Motor löppt nich mit Benzin oder Diesel man mit Stroom, den een mit de Energie vun de Sünn maken kann.

**Opgaav**

Teken de Sünn op en anner Blatt op, maal se an un schriev rund üm op, wat du över de Sünn weetst.